**Szűcs Henriett** fazekas népi iparművészés **Bálint Kálmánné** hímző népi iparművész

 **közös kiállításának megnyitója**

Hajdúszoboszlón, a Kovács Máté Művelődési Központban

 2016. szeptember 19-én, 17.30-tól.

A Kézműves Alapítvány nevében is tisztelettel köszöntöm a Szűcs Henriett fazekas népi iparművész, zenetanár és Bálint Kálmánné hímző népi iparművész kiállításán megjelent kedves érdeklődőket és szeretettel köszöntöm körünkben az alkotókat.

Megtiszteltetés számomra, hogy én nyithatom meg ezt a kiállítást. Köszönöm a felkérést. Örömmel jöttem Hajdúszoboszlóra, mert ebben a városban **élnek** **a kézműves hagyományok**. Csak meg kell nézni a tereket, parkokat, a múzeumot a kézműves házakat: pl. Dezsőné Borbély Emma Gyapjús házát vagy a nemrégiben felújított és átadott fazekas házat. De ebben az intézményben is nagyon sok csodálatos népi kézműves értéket mutattak be már, melyek sorába illeszkedik ez a kiállítás is.

Biztosan nem véletlen az, hogy a megyében, de talán az országban is – a lakosság számához viszonyítva - ebben a városban él a legtöbb Népművészet Mestere címmel rendelkező alkotó. Tudják, ez a cím a kézművesek világában a Kossuth díjnak felel meg. Jól ismerem e nagyszerű szoboszlói mestereket, akik fiatalok sokaságának adták már át kézműves mesterségük tudományát és nem utolsó sorban vitték, viszik Hajdúszoboszló jó hírét, szerte a világba. Valamennyien büszkék lehetünk rájuk. Megérdemlik, hogy ez alkalommal is elhangozzon a nevük: **Császi Ferenc** fafaragó, **Galánfi András** fafaragó, **Radácsi Piroska** hímző, **Göncziné Tóth Aranka** hímző és aki ezév augusztus 20-án kapta meg ezt a magas kitüntetést: **Galánfiné Smidt Teréz** szövő. Isten éltesse őket nagyon sokáig!

Tisztelt Közönség!

Talán a véletlen, talán nem az hozta úgy, hogy most e két, a munkája iránt elhívatott alkotó együtt mutatkozik be. Mindketten más-más utat jártak be eddig.

Bálint Kálmánné beleszületett a hagyományba, hiszen Kabán gyermekkorában a családjában tanulta meg az első öltéseket, majd a kabai hímző szakkörben fejlesztette ismereteit és alakította ki sajátos alkotói világát.

Szűcs Henriett a fiatal nemzedékhez tartozó alkotó, akit a saját érdeklődése vitt erre az útra, aki önerejéből tanulta meg e nem könnyű mesterség alapjait.

Ha valamiben, akkor abban biztosan hasonlóak, hogy odaadással és szeretettel művelik mesterségüket és fontosak számukra tárgyi kultúránk értékei és ő maguk is új értékek létrehozói. Ezeket láthatjuk most ebben a teremben.

Kedves Közönség!

**Bálint Kálmánné** munkáit jó ideje ismerem. Mindig csodáltam azt a világot, amit öltéseivel alkotott. Oly gazdag és színes ez a világ, mint a természet. Jó ezekkel együtt lenni, együtt élni.

Kató néni alapító tagja a kabai hímző szakkörnek, mely közösség tavaly ünnepelte fennállásának 45 éves évfordulóját.

Bálint Kálmánnéhagyományra épülő, modern, hímzett lakástextíliákat és viseleti darabokat készít. Jellemzője, hogy a régi cifraszűrökről, kisbundákról vett motívumokat új elrendezésben helyezi a textilre, amit szűrhímzéssel varr ki és új funkcióval lát el. Így születtek pl. a bihari, hajdúsági, békési, kunsági, ormánsági, rábaközi szűrminták alapján az itt látható hímzések is. De más tájegységek hímzéskultúrájában is otthonosan mozog.

Általában filcalapot, fehér vászon anyagot, gyapjú és más hímzőfonalat használ munkáihoz.

Ezen a kiállításon a többségében szűrhímzéssel készült alkotásai mellett az asztalokon a komádi, körösladányi, bélapátfalvi, drávaszögi hímzéssel varrt fehér terítőit is megcsodálhatjuk.

Kató néni mutatós, szép alkotásait már számos helyen láthatta a közönség. Így önálló kiállításon Kabán, Földesen és Debrecenben a Kézművesek Házában, illetve a Bihari Népművészeti Egyesület csoportos kiállításain és rendszeresen a Kabai szakkör kiállításain. Eredményesen szerepeltek hímzett textiljei országos és regionális pályázatokon. 2010-ben kapta meg a népi iparművész címet. Tagja a Bihari Népművészeti Egyesületnek. Mindig szívesen adja át tudását a fiataloknak, az érdeklődőknek.

A másik kiállító **Szűcs Henriett** népi iparművész, aki egy igazán különleges alkotó. Azért tartom különlegesnek, mert én még nem találkoztam olyan zenésszel, zenetanárral, aki agyagból ilyen szép tárgyakat formál. De olyan fazekassal, keramikussal sem, aki ilyen magas szinten műveli a zene valamelyik ágát.

Szűcs Henriett egyetemi tagozaton zenetanárként végzett 1996-ban Debrecenben. Éppen 20 éve tanítja Kodály Zoltán szellemében a zenélés, a kóruséneklés örömére diákjait. Már zenetanárként dolgozott, amikor elkezdte megtanulni a fazekas szakmát a nádudvari Kézműves Szakiskolában Fazekas Istvántól. Ezt követően elvégezte a kerámia szakot, majd Debrecenben szakoktatói képesítést is szerzett. Tanulmányai befejezése óta folyamatosan képezi magát, ismerkedik a különböző tájegységek stílusjegyeivel, kísérletezik. Saját elképzelései szerint, de a hagyományos stílusjegyek megtartásával készíti kerámiáit. Ki gondolná, hogy azok az érzékeny ujjak, melyek a zongora billentyűit mozgatják, képesek ilyen szép tárgyakat is formálni. Márpedig tudnak. Itt a bizonyíték rá.

Szűcs Henriett nagyon termékeny alkotó. Ami foglalkoztatja, azt igyekszik minél előbb megvalósítani. Itt Hajdúszoboszlón él, itt van a műhelye, melyben születnek munkái. Számos zsűrizett alkotásával érdemelte ki a népi iparművész címet, melyet 2009-ben vehetett át.

Tisztelt Közönség!

Szűcs Henriett minden kiállítása más és minden alkalommal valami újjal jelenik meg. Így van ez most is. E kiállítás mintegy 140 tárgyának jó részét itt láthatják először.

Folyamatosan végez kutató munkát. Korábban feldolgozta már pl. a tatai, a szekszárdi, a mohácsi, valamint a mezőcsáti, a Közép-Tisza vidéki kerámiát.

Évek óta foglalkoztatja a debreceni kerámia. Ezen a kiállításon látható tárgyai közül legtöbb a debreceni karcolt, és írókás motívummal mintázott, melyeknek alapszíne a fehér és vörös. A régi feldolgozásával, de újszerű formákban készültek a debreceni teás készletek, a kínáló edények, tálak, étkezés céljára használt edények, a szilkék és a fazekak is.

 A mezőcsáti edényei közül megcsodálhatjuk itt a madár motívumos butellákat, tála-kat és a virágos boroskancsókat, korsókat. Újszerű megfogalmazásban jelennek meg a kiállításon a tatai stílusban készült kerámiái, vagy a Sárköz és Mórágy díszítmény világából alkotott tálai. De megnézhetik még a hódmezővásárhelyi írókás, mézbarna mázas szilkéit, korsóit, a szekszárdi szilkét, a mohácsi kiöntő csöves fazekat is.

Szűcs Henriett több mint tíz éve rendszeresen részt vesz pályázatokon és munkáit bemutatták csoportos kiállításokon is. Így pl. Karcagon, Mezőtúron, Debrecenben, Budapesten, Mátészalkán, Nádudvaron, és néhány erdélyi településen is. Eddig 7 egyéni kiállítása volt. Tagja a Hajdú-Bihar Megyei Népművészeti Egyesületnek és a Szatmár Néptánc - és Népművészeti Egyesületnek.

Tisztelt Kiállítás-látogató Közönség!

Ezek a természetes anyagból készült, emberi kéz formálta tárgyak harmóniát, szépséget sugároznak, melyeket jó nézegetni, melyekkel jó együtt élni ebben az elgépiesedett, műanyag világban. Megköszönöm hát mindkét alkotónak, hogy ilyen elhivatottak tárgyi kultúránk hagyományai iránt, hogy munkáikat bemutatják ebben a szép galériában. Sok erőt, kitartást és örömöt kívánok további alkotómunkájukhoz.

A tisztelt közönségnek pedig jó szívvel ajánlom megtekintésre ezeket az évszázadok magyar hagyományait magukban foglaló, azokat tovább vivő míves tárgyakat.

Leljék bennük örömüket!

 *Dr. Tar Károlyné*

 a Kézműves Alapítvány alapító-kurátora